text: Sulten mand var skyld i udrykning
  10 november 2013 kl. 08.39
  En ung mand var her til morgen årsag til, at brandslukningskøretøjer måtte rykke ud i Vejle. Det oplyser Vejle Brandvæsen til TV SYD.
  Manden var kommet hjem efter en bytur og havde sat en gryde på komfuret. Herefter er manden formentlig faldet i søvn. Klokken 8.37 rykkede Vejle Brandvæsen ud.
  Det var naboer i etageejendommen på Grejsdalsvej, der kunne lugte røgudvikling, der tilkaldte brandvæsenet. De ankom med stigevogn, og fik den unge mand reddet ud af lejligheden på 2. sal.
  Manden er indlagt på skadestuen til observation for røgforgiftning.
  